Torsdag fik Omar Marzouk ubudne gæster og et mystisk brev. Nu overvejer han at melde det til politiet

Omar Marzouk er en mand med meninger.

Tidligere i oktober har den 43-årige danske komiker fortalt til BT, at han ikke længere følte sig dansk og overvejede at flytte til et andet land.

En diskussion affødt af hele debatten om danskhed startet i DR-programmet Deadline, hvor Dansk Folkepartis Martin Henriksen stillede spørgsmålstegn ved, om hvorvidt elevrådsformanden fra Langkær Gymnasium, Jens Phillip Yazdani, var dansk

Men nu har komikeren fået nok, fortæller han til Ekstra Bladet.

- Jeg var nede i kælderen, da jeg pludselig hørte noget ovenpå. Jeg troede, at det var min svoger, men da jeg kommer op, så står der to fremmede mænd i mit hjem. Jeg spørger, hvad fanden de vil, men de kigger bare på mig og tager flugten, siger Omar Marzouk til Ekstra Bladet.

Episoden skete tidligere i dag, hvor komikeren også modtog et mystisk brev med følgende tekst:

- Klart du ikke føler dig dansk, for det er du ikke og blir det aldrig. God tur hjem. Dansk ordsprog: fisk og gæster lugter ilde tredjedagen.

Over grænsen

Ifølge Omar Marzouk er han helt klar over, at når man stikker næsen frem, så får man også nogle hug.

Men i dag blev det for meget.

- Det er jo et harmløst brev, men det er bare summen af bullshit, som man bliver træt af. Men i dag kom det for tæt på. Det er ikke i orden, når folk dukker op på min adresse. Hold jer væk fra mine unger, siger Omar Marzouk til Ekstra Bladet.

Lige nu overvejer komikeren at melde sagen til politiet, men han er i tvivl om, hvor meget der kan komme ud af det.

- Nu skal jeg lige have snakket med min kone. Det er højst sandsynligt en eller anden tosse, der bare er sur på mig. Det må folk sådan set også gerne være, men jeg trækker en streg i sandet, når mit private hjem bliver involveret.

Artiklen fortsætter under billedet

Foto: Finn Frandsen

- Folk kan sagtens finde mig på Facebook og skriver til mig, hvad de mener. Jeg er jo ikke svær at komme i kontakt med. I må svine mig til og alt muligt der, men hold mit private hjem ude af det, siger Omar Marzouk til Ekstra Bladet.

Føler sig ikke dansk

Det vakte stor opsigt, da Omar Marzouk fortalte til BT, at han følte sig mindre dansk efter debatten. Og han mistænker da også den kommentar for at være årsagen.

- Det er ikke nogen hemmelighed, at jeg tit mundhugges med nationalister og andre på højrefløjen. Der er også nogle, der mener, at jeg skal have en røvfuld. Jeg kan jo ikke vide, at det er derfor, men de er i hvert fald rimelig pisset på mig.

Omar Marzouk er født og opvokset i Danmark, men har egyptiske rødder.